AlexejDobrolubov/national_council_slovak_2010 huggingface dataset:
8. schôdza NR SR - 2.deň - B. popoludní
Dátum: 2012-10-17
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

220. Ďakujem za slovo. Vážená pani podpredsedníčka, vážený pán minister, milí kolegovia, to, že sme sa pustili do reformy štátnej správy, je to dobré. Tak ako to kolega tuná pred chvíľou spomenul, aby to neboli len kozmetické úpravy. Naozaj, koľko sa ušetrí na mzdách, ako sa to dotkne naozaj fyzicky aj konkrétnych ľudí a personálnych zmien. Aby tá úprava alebo tá reforma štátnej správy neprebehla len tak, ako tu bolo spomenuté, že vymenia sa len tabule na krajských úradoch práce alebo zmenia sa len názvy. Táto reforma, dovolím si potom povedať, že veľmi málo ušetrí alebo takmer vôbec nič. Takisto bol tu spomenutý ten audit vo verejnej správe. Prvýkrát bol spomenutý 8. decembra 2011, ktorý sa mal vykonať v štátnej správe. Tento audit naozaj by pomohol veci a naozaj reálne by sa dalo posúdiť, koľko pracovných pozícii je v štátnej správe potrebných a ktoré sú naozaj nadbytočné. Veľakrát to môže byť tak, že štátni úradníci na jednej strane môžu byť preťažení, môžu byť takéto oddelenia alebo takéto úrady, ale na druhej strane môžu byť zase situácie také, kde sú tí zamestnanci a štátni úradníci navyše. Preto ten audit personálny audit v štátnej správe je nevyhnutný, aby sa urobil, aby sa naozaj realizovali reálne reformy. Ďakujem.
8. schôdza NR SR - 1.deň - B. popoludní
Dátum: 2012-10-16
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

70. Ďakujem za slovo. Ja len krátko k pánu kolegovi, k tomu úvodu, čo hovoril. Som si to tak poznačil o tom biznise. Najväčším biznisom je zbrojárenstvo, teda zbrojársky priemysel, drogy a tak je až farmaceutický priemysel na tom treťom mieste. Ešte pred všetky tieto tri dal by som ešte jeden biznis, ktorý možno veľmi málo sa ako spomína. Ja ho poviem tak vo všeobecnosti, a to je biznis smrti. Tá smrť na teba číha, už dávno pred tvojím narodením, číha celý čas na teba, kým žiješ a ešte aj po tvojej smrti ten biznis pokračuje. Svedkom toho je aj výstava na Inchebe, kde mŕtve telo je tak zneuctené, že je zdrané z kože a vystavované a odporne sa na tom zarába. Ja sa pýtam, kto z nás by sa išiel pozrieť na svoju vlastnú matku alebo svojho otca, brata, sestru, ktoré je takto neúctivo vystavované? Ja len k tomu biznisu. Ďakujem pekne.
8. schôdza NR SR - 1.deň - B. popoludní
Dátum: 2012-10-16
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

64. Ďakujem za slovo. Chcem hneď v úvode ako povedať, že u nás zdravotníctvo, treba povedať, naozaj tak pravdivo, nie je zadarmo. Nič nie je zadarmo, ani zdravotníctvo naše. Myslím si, že nie je potrebná ani nejaká analýza nezávislého švédskeho tímu, ktorý prišiel na to, že sa dopláca za lieky 20 až 25 percent. Myslím si, že to bolo aj v minulosti, aj dnes. Ani farmaceutické firmy nie sú tie, ktoré vyrábajú lieky zadarmo. Ale musia zaplatiť mzdy zamestnancov, energie a tak ďalej, všetko niečo stojí, zadarmo nie je nič. Čo sa týka, k tým dílerom a lekárom. Lekári naozaj nie sú spokojní s tým, že keď počas ambulancie ,a navštevujú ich títo díleri a ponúkajú im rôzne výhody a možno voľnočasové aktivity, ktoré sú tuná. A naozaj vrhá to podozrivý tieň na mnohých lekárov z možnej korumpovateľnosti. Lekári, dovolím si povedať, drvivá väčšina z nich taká nie je a ani nechce taká byť. Aby nepredpisovali lieky len na základe toho, že prišiel nejaký díler a teraz bude predpisovať ten lekár len takýto liek, lebo je to všeliek ako na všetko. Myslím si, že podobné také sprísnenia v susednom Maďarsku a Švédsku, ako to tuná odznelo, prípadne maximálna možná návšteva u toho lekára takýmto dílerom farmaceutickej firmy dvakrát do roka, obmedziť to, alebo zvýšiť tie poplatky práve, aby farmaceutické firmy boli zaťažené takýmto poplatkom, keď chcú zvýrazňovať lieky. Veľakrát naozaj ten farmaceutický priemysel sa tuná tak tlačí, že ten biznis je veľakrát zvrhnutý tak, že to neraz je na úkor zdravia mnohých pacientov aj nás všetkých. Nestihnem ďalej viac toho povedať. Ďakujem.
8. schôdza NR SR - 1.deň - B. popoludní
Dátum: 2012-10-16
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

42. Ďakujem za slovo. Vážený pán predseda, pani ministerka, milí kolegovia, ja by som tento návrh zákona čiastočne chcel aj podporiť, aj privítal ho, a to vzhľadom na negatívne reakcie mnohých obvodných lekárov, zvlášť pediatrov, ktorí mali problém s tými vakcínami. Tie vakcíny naozaj boli problémom. Na druhej strane si uvedomujem aj tú vec, ktorú pán minister alebo bývalý minister tuná ako hovorí, že nepatria do rúk pacienta, aby nepoškodili pacienta. Áno, prináša to i určité riziko, ak by tá matka šla do lekárne a nešla späť k svojmu pediatrovi, tak naozaj je tu to možné riziko. Veľakrát v praxi ale to vyzerá aj tak, že síce lekár predpíše túto vakcínu, ale sestra je tá, ktorá vyberie tie vakcíny. Teda nie je to celkom tak, že ten rodič alebo pacient si ide pre tieto vakcíny. Pediatri v dnešnej dobe sú, dovolím si povedať, že nie maximálne vyťažení, ale preťažení. Jednak aj vysoký vekový priemer, ktorý u pediatrov je nad 50 rokov. Chýba tuná náhrada, nevieme, čo bude o pár rokov, kto bude sa starať o naše deti. Toto je veľký problém. Ale naozaj pri tej práci a zvlášť, keď sú epidémie a chrípky, tak ako je teraz chrípkové obdobie, keď by ste si mali len vypočuť osemdesiat ľudí, osemdesiat pacientov alebo až stodvadsať, kedy koľkokrát v týchto ambulanciách je, a nieto ešte zabezpečovať vakcíny a zaťažovať týmto ako lekárov. Čo sa týka zase ceny lieku, ja tom to naozaj tiež tak pozorne počúval, pani ministerka, tak toto by som naozaj, chýba tu troška ako naozaj tá analýza. A tie priemery, naozaj aj ja som sa usmial, že ako ich rátame, 50, 30 a 10. To matematika... (Prerušenie vystúpenia časomerom.)
7. schôdza NR SR - 11.deň - B. popoludní
Dátum: 2012-09-27
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

68. Ďakujem za slovo, využívam tú situáciu, kedy pán minister prehovoril. Tuná ja som si pozorne vypočul aj tú prechádzajúcu správu, sú tuná percentá, predpoklady, či ten deficit bude 4,6 percent, či hrozí nám 5,3 percent. Keď nastupovala jedna z prvých slovenských vlád, boli sme na jednom takom milom stretnutí tých prvých poslancov, oni mali vyššiu ambíciu, pán minister, ako máte vy teraz. Oni si povedali, že postavia vyrovnaný štátny rozpočet, pritom to tuná odznelo, že miera nezamestnanosti v tých rokoch bola viac ako 20 percent. Možno to tak laicky ako rozprávam, prepáčte mi to, naozaj, ekonómom nie som, ale skúsme sa zamyslieť nad tým, či by nebola aj táto jedna z ciest. Tak ako to bolo spomínané, že jedna z ciest je zvyšovanie daní a odvodov, ale nezabúdať tu aj na takúto vec, aby sme naozaj aj na tej strane výdavkov znížili výdavky štátu. Tak ako je to v domácnosti, má byť ten rozpočet vyrovnaný a nezodpovedná rodina je tá, ktorá sa zadlžuje. Rovnako by to malo byť aj zo strany štátu. Ďakujem.
7. schôdza NR SR - 11.deň - A. dopoludnia
Dátum: 2012-09-27
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

88. Ďakujem za slovo. Naozaj, hovoriť slobodne nie je takou samozrejmosťou, ako sa nám to dnes zdá, lebo pred pár rokmi to tuná nebolo. Slobodu si treba ctiť, ale aj za ňu bojovať a prinášať pre ňu obety. Lebo to, čo niečo v skutočnosti stojí, to sú tie obety a tie spomínané veci, tak naozaj za niečo stojí. Bielorusko má veľký potenciál hospodársky, kultúrny, ale aj ľudský rozmer, a dokonca si dovolím povedať aj spirituálny. Vyhlásenie, ktoré tuná teda sa chystáme ako prijať. Mne chýba to, čo spomenul predrečník ešte predtým, to zabudol povedať, ak dovolíte, tak by som to pripomenul, prijatie vyhlásenia sme neprijali. K neúctivému zaobchádzaniu Julije Tymošenkovej, premiérky Ukrajiny. Toto mi tuná ako chýbalo. Myslím si, že bolo by hodné ešte sa nad tým ako zamyslieť. Či už je niekto spravodlivo trestaný, alebo nespravodlivo trestaný. Ja sa k tomu nevyjadrujem, ale k tej neúctivosti, dovolím si takto povedať, je to navyše žena, tak chýba mi tu vyhlásenie, ktoré Národná rada tuná neprijala. Ďakujem pekne.
7. schôdza NR SR - 11.deň - A. dopoludnia
Dátum: 2012-09-27
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

76. Ďakujem pekne. Mojou faktickou poznámkou, aby to nebolo chápané tak, že by som podporil nejaký totalitný systém, alebo čosi také, ale ja som si vypočul aj pána kolegu Mikloška, a naozaj, sú aj pozitívne veci, ktoré sa dá vidieť práve aj v tejto našej susednej krajine. Cez to všetko, že vo vzťahu k Lukašenkovi, áno, kritizovať ho môžeme, ale aby sme ho neurážali. To platí aj u nás, v našom parlamente, v našej politike, aby sme sa vzájomne neurážali. V našej krajine už dávno neplatia ani dohody, ani pečiatky, ani zmluvy a naozaj možno to podnikateľské prostredie, ktoré v tom Bielorusku paradoxne je aspoň teda na takej úrovni, kde dohody a zmluvy platia, aj to je jedna z vecí, že táto krajina, si myslím, že nie je až taká skazená. Aj keď tá účasť 70 percent vo voľbách zdá sa, že naozaj je veľmi vysoká, pretože keď opozícia bojkotovala tieto voľby a cez to všetko je tam účasť na 70-percentnej úrovni, tak je to naozaj hodné minimálne zamyslenia. Ďakujem pekne za slovo.
7. schôdza NR SR - 10.deň - B. popoludní
Dátum: 2012-09-26
Poslanec: Kuffa, Štefan (OĽANO)
Druh vystúpenia: Vystúpenie v rozprave

Pekný podvečer všetkým kolegom, ktorí tu prítomní sú v sále. Dovoľte mi, nereagoval som faktickou poznámkou, aby som mohol voľnejšie trošku pár slov povedať. Chcem poďakovať aj predkladateľke tohto zákona za to, že naozaj máme tuná zákon, ktorý hľadí na to, aby psychický a duševný vývoj detí, ale však aj ten telesný, kdesi napredoval. K tomu, že sa tu vytvorí tá pomyslená opona, ktorá sa tuná spomína. Naozaj dnešný svet je tak uponáhľaný, že človek alebo ľudia v produktívnom veku sú v práci. A veľakrát nevieme o tom, čo naše deti robia. Skoro každá domácnosť má ten televízor na Slovensku v drvivej väčšine, áno, dokonca niekde sú tie televízne prijímače aj dva-tri. A veľakrát ani nevieme, čo tie naše deti sledujú. Televízor je veľmi silným médiom. Naozaj, dnešná mládež vyrastá pred obrazovkami. Chvalabohu, my sme mali iné šťastie v našich životoch, my sme viac toho času trávili naozaj vonku v pohybe, v športe. Beriem to, že je tu iný svet a je tu elektronizácia, médiá, počítače, ktoré tuná spomínané boli, ktoré, samozrejme, aj cez internet sa tlačia rôzne. Sú to veľakrát ešte nevhodnejšie programy, ako sú v tých televíziách. Násilie, ktoré je páchané naozaj na tých našich obrazovkách, má veľký vplyv nielen na deti, mládež, ale, dovolím si povedať, presne je to tak, aj na nás samotných dospelých. Myslím si, že navrhovateľka nám to vysvetlí, čo je vhodné a čo nie je vhodné pre deti vo veku do 15 a do 18 rokov a pre starších. Mal som možnosť vidieť možno film taký, kde bolo to označenie, kedysi možno dávnejšie, ja už to neviem ani časovo posunúť, kde bolo uvedené, vo veku od 15 rokov že je možné sledovať ten film. Myslím si, že keby som sedel s deťmi a sledoval ten text a dej, ktorý je predkladaný, tak naozaj by som sa veľmi hanbil, mal by som v tom problém aj ja. Treba sa pozrieť aj na to, čo je naozaj aj vhodné pre tie deti vo veku do pätnásť rokov a do osemnásť rokov. Deti naozaj nevedia rozlišovať, zvlášť keď sú to malé deti, medzi skutočnosťou, realitou a imaginárnym svetom. Ja dokonca by som povedal, že aj mnohé rozprávky a detské programy sú nevhodné pre deti. V samotných rozprávkach sa deje také násilie, že človek žasne. Sú to kreslené postavy, ale v skutočnosti je to film s dejom. Aj toto je jedna z vecí, na ktorú by som tiež chcel poukázať, že je nevhodná a teda aj zle formuje v podstate ten svet, vnútorný svet tohto dieťaťa. Naozaj, ako pán minister tuná spomenul, asi naozaj je v obraze, aj tuná to v parlamente povedal, že pán minister odporúča knihu, v ktorej sa spomínajú štyri dôvody, prečo nesledovať televíziu. My už naozaj tých televíznych prijímačov, ktoré máme vo svojich domácnostiach, tak budeme sa báť, že ich v tých domácnostiach vôbec máme, pretože to dieťa, keď príde domov a si zapne televízor, tak nevieme v podstate, čo sleduje. V závere len chcem ešte raz navrhovateľke poďakovať, že tento návrh zákona je tuná a že je tu predložený. Ďakujem pekne.
7. schôdza NR SR - 10.deň - B. popoludní
Dátum: 2012-09-26
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

Ďakujem za slovo. Myslím si, že nebolo by správne, aby sme trestali naozaj ľudí za to, že idú na bicykli alebo na koni do lesa, aj cez to všetko, že máme viac tých lesných ciest, ako je obvod rovníka, veď mohli by sme tých pár kilometrov k tomu aj pridať, ako to kolega Mičovský spomínal, prídem na koniec tej lesnej cesty, ktorá má jeden a pol metra, a som na bicykli a pokračuje tá cesta možno, ktorá má meter alebo len pol metra, a potrebujem sa dostať na tú druhú stranu tak, aby sa tí ľudia nemuseli vracať späť, respektíve, ak by pokračovali ďalej, aby neboli dostaní do situácie takej, kde sa dostávajú do rozporu so zákonom. Ja si viem predstaviť, že lesným porastom dá sa prejsť na bicykli, ale, samozrejme, nie húštinou, ktorá tam je, veľakrát pokračuje tam len lesný chodník. Ale tým chodníkom dá sa prejsť aj na koni, aj na bicykli. Navyše naozaj treba povedať úprimne, čo nám vadí, ak tie bicykle alebo tie kone by v tom lese sa ocitli. Skutočne tá erózia pôdy alebo nejaká devastácia tých lesných porastov tuná nenastáva, lebo po húštine nikto sa nebude mlátiť bicyklom, ani tým koňom. Nevidím tam najmenší dôvod. A dôvody na plašenie zveri. Tá zver pokojne sa vám uhne, keď idete na tom bicykli alebo na tom koni. Iné je to so spomínanými štvorkolkami, lesnými, tými motorkami terénnymi, ktoré naozaj sú veľmi hlučné, ktoré plašia zver. A dokonca sú aj takí, ktorí tú zver cielene štvú. Ale tam naozaj vyvstáva otázka, ako to kolega tuná spomenul, čo robí lesná stráž a tí kompetentní, ktorí v danej veci majú konať. Myslím si, že cyklisti a jazdci na koňoch spokojne v lese môžu zostať. Ďakujem za slovo.
7. schôdza NR SR - 10.deň - A. dopoludnia
Dátum: 2012-09-26
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

Ďakujem za slovo. Vážená pani predsedajúca, milí kolegovia, návrh zákona naozaj je veľmi dobrý, tak ako to kolega predrečník tu spomínal, ale aj teda ďalší predrečníci, naozaj podporuje aj silné väzby v rodinách cez voľnočasové chvíle. V tejto súvislosti napadla ma však jedna vec, ako to bolo spomenuté, že síce patríme v rámci Európskej únii ku krajinám, ktoré majú najviac štátnych sviatkov, ale na druhej strane nemôžeme povedať, že by sme mali toľko voľna a toľko času, ktorý by sme strávili s vlastnou rodinou, pretože na druhej strane sú zamestnávatelia, ktorí nútia zamestnancov pracovať aj v nedeľu. Nehovorím o nevyhnutných prácach, akými sú možno práce lekárov, na železnici, v doprave osôb, v zdravotníctve, železiarňach a nepretržitých prevádzkach. Ale sú tu prevádzky také, ktoré by tu nemuseli byť. Je naozaj vhodné, aby sme vytvárali aj podmienky na trávenie voľného času najviac v rodinách, o chvíľu aby to nevyzeralo tak, že najbližší ľudia, otec, matka a deti, budú si vo vlastnej rodine cudzími. Ďakujem pekne.
7. schôdza NR SR - 9.deň - B. popoludní
Dátum: 2012-09-25
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

159. Ďakujem za slovo aj za pripomienky. Zabudol som to, áno, v tej rozprave povedať, že v podstate naozaj výška vzdelania nehovorí o zručnosti mojej v tom, aký som ja šofér. Tak ako ste tu, kolegovia, spomenuli, naozaj môžem byť univerzitný profesor a môžem byť skutočným analfabetom v riadení auta alebo dopravného prostriedku. Sú ľudia, ktorí zrobili nakoniec ten vodičský preukaz a ho neuplatňujú, pretože chýba im tá zručnosť. Naopak, sú ľudia, ktorí to vzdelanie nemajú a jednoducho nemali vzťah, áno, k jednotlivým predmetom, ale v tých autách odmalička sa šprtali a sú skutočne veľmi zruční a schopní ako ľudia. Nechcem, aby to bolo diskriminačné a naozaj aby to bol taký nástroj, ako obrať ľudí o to, aby nemohli mať vodičský preukaz. Veľakrát je to naozaj na to, aby mohli živiť svoju vlastnú rodinu. Nerobme im tieto prekážky. Dovolím si ešte povedať jednu vec, že vzdelanie nerovná sa múdrosť alebo zručnosť, to sú rozdielne pojmy. Tomáš Morus, renesančný filozof, napísal dielo Utópia a ja ho možno budem citovať ešte aj opakovane, ale to, že my budeme pritvrdzovať ako zákony, to neznamená, že cez tvrdosť zákona dosiahneme tie očakávané efekty, ktoré si myslíme, že prídu. Naopak, on prišiel na to pred 500 rokmi, že tomu tak nie. Veľakrát pritvrdenie zákona vyvolávalo to, že tieto zákony sa viac a vo väčšom rozsahu ako porušovali. Vidíte, v tom viem byť viac možno liberálny ako liberáli. Ďakujem za slovo.
7. schôdza NR SR - 9.deň - B. popoludní
Dátum: 2012-09-25
Poslanec: Kuffa, Štefan (OĽANO)
Druh vystúpenia: Vystúpenie v rozprave

147. Dobrý podvečer. Vážená pani podpredsedníčka, predsedajúca, milí kolegovia, kolegyne, to sú večery, ktoré milujem, tu už je naozaj taká komorná atmosféra stále navečer. Ale v úvode dovolím si povedať tuná, a keď to prijme tá Lucia, kolegynka, tak budem rád. Nemusí sa za to hanbiť, že má strednú školu. Stredná škola alebo škola, alebo vzdelanie ako také nemusí hovoriť o kvalitách človeka a o schopnostiach. Určite... (Reakcia poslankyne.) Jurinová, Erika, podpredsedníčka NR SR 148. Poprosím naozaj k zákonu, Štefan. Kuffa, Štefan, poslanec NR SR 149. Ale ak, tak by som ešte to dopovedal, ako tú myšlienku. Pamätám si federálnu vládu, kedy dokonca minister práce, sociálnych vecí a rodiny bol robotníkom, a teda mal to vzdelanie, už teda neviem aké, ale bol to schopný ako človek. Toľko som chcel k tomu ako povedať a nechcel som nikoho tým uraziť ani nikoho sa dotknúť, naopak. Čo sa týka návrhu zákona, ktorý je tuná o tej cestnej premávke, vnímam ho aj ja ako diskriminačný, žiaľ. Lebo tak ako to už odznelo niekoľkokrát aj v tých rozpravách, ale aj cez tie faktické poznámky, naozaj mnohým ľuďom sa znemožní, aby získali ten vodičský preukaz. Ak sa v tej škole naučí čítať, písať a je schopný urobiť ten test, myslím si, že to môže byť schopný, šikovný človek uplatniteľný na trhu práce. Nevytvárajme tuná takúto prekážku pre skupinu ľudí, ja to nebudem hovoriť, že sú to len Rómovia, aj keď dá sa vidieť tuná tento podtext, ale sú to vo všeobecnosti ľudia takí, ktorí na to vzdelanie nemajú, študujú ledva so štvorkami, možno veľakrát prepadli, a dosiahnuť základné vzdelanie pre nich sa môže stať naozaj neprekonateľnou prekážkou. Aby týmto ľuďom sme nedávali v podstate ďalšie poleno pod nohy a tú uplatniteľnosť na trhu práce, že by ju mali skomplikovanú. Sám osobne poznám ľudí, nie sú to len Rómovia, vo všeobecnosti hovorím, sú to aj iní ľudia, ktorí nemajú skončené základné vzdelanie, ale vedia auto, traktor rozobrať do šrubky, vedia perfektne šoférovať, vedia vynikajúco sa uplatniť v poľnohospodárstve, v poľnohospodárskych prácach. Myslím si, že týmto návrhom zákona mnohým týmto ľuďom by sme práve znemožnili mať ten chlieb v ruke, živiť svoju rodinu, schopne živiť svoju rodinu. Preto ani predmetný návrh zákona nepodporím, aj keď tu bolo veľmi veľa tých emócií, možnože sme sa tak vzájomne aj urazili, aj pourážali, ja som nemal to v úvode urobiť, určite, že nie, ale tento návrh zákona, ak dovolíte, dovolím si aj podať ako návrh v zmysle § 73 ods. 3 písm. b), aby o predmetnom návrhu zákona sa nerokovalo. Ďakujem pekne za slovo.
7. schôdza NR SR - 9.deň - B. popoludní
Dátum: 2012-09-25
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

64. Ďakujem za slovo, vážená pani predsedajúca. No nemyslel som si, že pre nejakých 17,20 tuná bude taká vojna ako v parlamente. Ale naozaj treba vôľu nielen z jednej strany, ale zo všetkých strán, aby sme hľadali to riešenie. Tak ako predrečník to hovoril, že v drobných veciach by sme sa mali ako posúvať a z drobných vecí vyskladať tú mozaiku. Toto je tiež jeden z navrhovaných zákonov, ktorý by mohol zapasovať do tejto mozaiky. Ja si ho viem predstaviť, že by som podporil, aj ho podporím, aj keď nie je to naozaj dokonalé. Ale skutočne to, aby sme sa nepretláčali, že čia je to agenda, či SDKÚ, Obyčajných ľudí, ja neviem ešte ďalšie politické strany, aby sa tuná zapojili, ale treba načrtnúť rómsku problematiku, na ktorú kontinuálne by nadväzovali všetky vlády, a naozaj riešiť to zodpovedne. Na rómsku problematiku, myslím si, že ešte tuná nevyrástol ako človek, ja som povedal, že ak taký tu bude, sám navrhnem mu udelenie Nobelovej ceny za vyriešenie rómskeho problému. Ale nemáme podceňovať aj také tie dielčie pokusy o riešenie tejto problematiky. Naozaj je to celospoločenský problém, pred ktorým si nezakrývajme oči. Tí poslanci, ktorí žijeme v regiónoch, kde tá rómska populácia naozaj má veľmi silné zastúpenie, uvedomujeme si, že je to takou natlakovanou nádobou, ako kolega to tuná spomínal. On to nedopovedal, ja to dopoviem, ale je to natlakovanou nádobou pred výbuchom. Skúsme tie ventily aspoň cez takého návrhy trošku povoliť. Ďakujem.
7. schôdza NR SR - 9.deň - A. dopoludnia
Dátum: 2012-09-25
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

92. Ďakujem za slovo. Vážený pán predseda, milí kolegovia, dovoľte mi niekoľko slov vyjadriť. Tak ako to predkladatelia tu spomenuli, tento návrh zákona nerieši staré stavby, teda tie sa budú musieť riešiť iným spôsobom a bude treba hľadať spôsob, ako ich vyriešiť, lebo naozaj tých čiernych stavieb je veľa a zarážajúce je práve to, že sú na cudzích pozemkoch, a to je najväčší problém. Návrh zákona v podstate dáva návrh na to, aby nevznikali do budúcna stavby na cudzích pozemkoch. Tak ako aj kolega tuto spomenul, aby to bolo úplne absurdné, že stavám si stavbu a na cudzom pozemku. Zas na druhej strane aby štát len neukazoval silu svojho ramena na takýchto slabých ako ľuďoch, ale potom aby sa uplatňoval dôsledne naozaj na všetkých staviteľov čiernych stavieb. Ja si viem dokonca predstaviť, že by možno aj územným plánom v rómskych osadách boli riešené mnohé tie čierne stavby a takisto sa aj predchádzalo tomu, aby vznikali ako na cudzích pozemkoch. Takže možno aj toto by bola jedna z ciest. A viem si aj predstaviť, že vo všeobecnosti stavebný zákon, ak by sa ešte otvoril, aby bol liberálnejší. Ak ja mám vlastný stavebný pozemok, aby som ja mohol stavať stavbu, dokonca aj dom, ak by to boli parametre určené, možno prízemná stavba do 120, 150 štvorcových metrov, stačilo by len to cez ohlasovaciu povinnosť. V závere chcem len povedať naozaj tuná k tej expresívnosti, ktorá tuná odznela medzi poslancami, a zároveň aj poďakovať pani podpredsedníčke parlamentu, že napomenula našich kolegov, lebo je to nevhodné, aby sme takto rozprávali, takto skoro perverzne, o sterilizácii a plodnosti ešte tu bude reč. Bude tu... (Prerušenie vystúpenia časomerom.)
7. schôdza NR SR - 9.deň - A. dopoludnia
Dátum: 2012-09-25
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

18. Ďakujem za slovo. Nepovažujem tento návrh zákona za nejaký populistický. Kolegom verím, že im išlo o dobrú vec, ja som si to pozrel. Možno naozaj nemám takéto skúsenosti, ako máte vy v ekonómii a možno v účtovníctve, ja účtovníkom naozaj nie som, ale dovolím si povedať, že trošku psychológiu človeka zase na druhej strane poznám. A ľudia, dovolím si na základe aj takéto pohľadu, rozmýšľajú tak, že ak ma teda nebudú bičovať úrady a úradníci a sekírovať ma cez účtovníctvo, ktoré sa možno pomýlim, nemusím si platiť túto účtovnícku, nemusím si ju túto účtovníčku platiť, zaplatím si jednoducho licenciu, zaplatím odvody do Sociálnej, zdravotnej poisťovne, paušálne zaplatím 500 eur a mám v podstate všetko v poriadku. Nemusím sa obávať kontrol a hrozieb pokút, ktoré tuná v podstate veľakrát pri následných kontrolách, teda zvyšuje v konečnom dôsledku aj moje náklady na vykonávanie takejto živnosti. Ďakujem veľmi pekne za slovo.